Papersnake/gushiwen huggingface dataset:
新岭
范成大（宋代）

瘦马兀瞢腾，荒鸡号莽苍。
丝窠罥朝露，篱落万珠网。
宿云拂树罥，飞泉擘山响。
老桑局潜虯，怪蔓挂腾蟒。
山行何许深，空翠滴羁鞅。
酿愁积雨寒，破闷朝日放。
曈曈赤帜张，昱昱金钲上。
浮动草花馥，清和野禽唱。
仆夫有好语，沙平路如掌。
惟忧三溪阻，桥断山水涨。
代和小洲客邸书怀
王天性（明代）

家家井灶没秋蓬，处处郊原带夕烽。岁岁徵兵成浪费，番番报捷只弥缝。

公来寇退初欢足，寇退公归转恨重。别酒一樽愁夜短，可咛缓叩五更钟。
枯荷鹡鸰
金幼孜（明代）

林塘秋尽水波寒，荷叶无声半已残。日暮鹡鸰栖不起，藕花深处露漙漙。
和别驾萧世范赠玉岩诗四首
佚名（宋代）

折腰五斗信非天，荐祢徒劳一鹗书。
渊底纵鳞夸水泳，林间宿鸟乐巢居。
心随俯仰缘无慊，身任行藏自有馀。
试问通衢何处是，圣门无限指南车。
和筱岫次韵元微之咏醉十二篇 其八 拟醉
孙元衡（清代）

一向不沾尘里事，百般齐付掌中杯。坐移密树听莺罢，笑逐清风猎蕙来。
阶下草
范当世（清代）

宁为阶下草，莫作树头花。腐草不飘零，花飞离故家。
初秋月夜中书宿直因呈杨阁老
权德舆（唐代）

欹枕直庐暇，风蝉迎早秋。沈沈玉堂夕，皎皎金波流。

对掌喜新命，分曹谐旧游。相思玩华彩，因感庾公楼。
寄畅园二十咏 其十五 鹤步滩
秦耀（明代）

独鹤前山归，从容步浅渚。望远时一鸣，临流刷毛羽。
次徐梅所座主访龙江书院有感之作
林弼（明代）

访古归来山月孤，紫芝峰影落平湖。千秋统绪存方策，万国提封入版图。

辽海鹤归空露柱，沧州月落满霜芜。何时突兀千间厦，风雨如山大庇儒。
寄饶云叟
邓深（宋代）

别来每辱遗双鲤，颇怪于侬不作书。
非为广文官独冷，自缘中散性常疏。
静晕待月昏钟后，制胜登高晓雨馀。
正忆去年同此会，保今相望问何如。
寄韩庆州
刘攽（宋代）

万骑将军西护羌，边尘无复近麾幢。烽传列障来遮敌，雪拥层城接受降。

日暮悲笳还自叠，天寒羁雁少成双。檄书不得从军乐，覢弩空令候小邦。
秋旱继以大风即事十首 其六
刘克庄（宋代）

抱瓮区区溉旱苗，忍饥终胜似操瓢。饮尧井水耕尧野，偶作樵歌亦誉尧。
题仰孝廉事实后
叶适（宋代）

孝子久传名，诚通物表灵。
当年虎失猛，此日竹还青。
墓垦无留菽，庭荒枕旧厅。
惟存古题志，宝惜胜如经。
菩萨蛮·送曹君之庄所
辛弃疾（宋代）

人间岁月堂堂去，劝君快上青云路。圣处一灯传，工夫萤雪边。
麴生风味恶，辜负西窗约。沙岸片帆开，寄书无雁来。
题浓淡竹
刘诜（元代）

远看如淡近看浓，双立亭亭傲晚风。俗眼未应轻拣择，此君清致本来同。
送王适徐州赴举
苏辙（宋代）

送别江南春雨淫，北方谁是子知音。
性如白玉烧犹冷，文似朱弦叩愈深。
万里同舟宽老病，一杯分袂发悲吟。
明年榜上看名姓，杨柳春风正似今。
送海东之西省出戍
潘纯（唐代）

穷猿凭险弄干戈，五月楼船奏凯歌。自古蛮夷多反侧，只今州县重差科。

汉家循吏文翁少，亮府谋臣马谡多。莫道鲛人居水底，海中曾见不扬波。
【中吕】朝天子_歌者簪山桔
乔吉（元代）

歌者簪山桔
锦囊，未黄，宜荐秋风酿。何须一夜洞庭霜，好先试销金帐。豆寇梢头，丁香枝上，蘸吴姬指甲凉。剖将，试尝，止爱些酸模样。
赋所感
翠衫，玉簪，脂唇小樱桃淡。多情多绪眼脑馋，谁敢去胡摇撼？冷诨先口斩，呆科先探，小心儿真个敢。为俺，大胆，我倒有三分惨。
小娃琵琶
暖烘，醉容，逼匝的芳心动。雏莺声在小帘栊，唤醒花前梦。指甲纤柔，眉儿轻纵，和相思曲未终。玉葱，翠峰，娇怯煞琵琶重。
庐江主人妇
李白（唐代）

孔雀东飞何处栖，庐江小吏仲卿妻。
为客裁缝君自见，城乌独宿夜空啼。
文石
胡健（清代）

辉山润木最精神，雅重儒林席上珍。几度沉埋封草莽，一朝磨琢出风尘。

不愁抱泣同和氏，转恐抛奇有魏人。藻采更饶坚确性，问从何处觅缁磷。
春兴八首(选四) 其三
傅为霖（清代）

杨柳青青满玉关，汉家亭障裹楼兰。两军瀛海波涛壮，万骑天楼雨雪寒。

铜柱边烽环百越，金辽旧部锁三韩。那堪鹣鲽无空阔，滚滚行星宇宙宽。
富池罗汉院有钱希中白大科赴信州别驾时所题
李流谦（宋代）

圣世能收晁董策，孤舟来唱鄂君歌。
一看献纳元台表，可特修名在异科。
沁园春（□竹窗纸枕屏）
陈著（宋代）

小枕屏儿，面儿素净，吾自爱之。向春晴欲晓，低斜半展，夜寒如水，屈曲深围。消得题诗，不须作画，潇洒风流未易涯。人间世，但此身安处，是十分奇。

笑他富贵家儿。这长物何为著意□。便绮罗六扇，何如玉洁，丹青万状，都是钱痴。假托伊来，遮阑便了，免得惊风侵梦时。何须泥，要物常随我，不物之随。
林泉高兴
章志宗（明代）

山中无事日如年，物外家风别一天。嘉树飘香来石几，奇花弄影拂香筵。

呼童汲水烹新茗，与客吟诗改旧联。满目纵横皆自得，看云閒对落花眠。
杂句 其九
庞蕴（唐代）

正中正，心王如如六根莹。六尘空，六识净，六六三十六，同归大圆镜。
碧云即事
刘宰（宋代）

块坐经年不入山，山僮拍手笑衰颜。
登高犹喜心期在，望远还惊目力悭。
云气苍茫自羁旅，烟波飘荡几惸鳏。
朝来旧雨添新雨，谁识安危指顾间。
寄怀苏霍云谷逸士
梁柱臣（明代）

吾乡隐君子，质素古人风。性岂琴书癖，身将猿鹤同。

捲帘山阁暮，策杖海云空。一别麻源谷，相思桂树丛。
贺县尉
叶适（宋代）

端庞还有北人风，大雅元非楚士同。此日深探应彻底，他时直士定摩空。

离家杳杳百滩外，过我昏昏三伏中。篱破屋荒无路入，荷花招手席门东。
梅角
李龙高（宋代）

朝暮相催鬓易星，酸风无奈送悲声。
丁宁莫过黄芦塞，月落霜寒客半醒。
立春日与吴峻伯席上分韵呼采得一枝花
王世贞（明代）

绮裀分彩占年华，叠翅鸳鸯色并誇。最是夜来春信早，就中呼得一枝花。
江上散步寻梅偶得三绝句
陆游（宋代）

小园风月不多宽，一树梅花开未残。
剥啄敲门嫌特地，缓拖藤杖隔篱看。
重平驿作
张籍（唐代）

茫茫菰草平如地，渺渺长堤曲似城。

日暮未知投宿处，逢人更问向前程。
史太师入觐赐带以不知官高卑玉带悬金鱼为韵寄呈 其九
释宝昙（宋代）

何年倦霖雨，言田亦公心。一犁不入土，无因致千金。
和浩师书事
释行海（宋代）

平原漠漠带晴川，秋草秋风又一年。
尧舜不知今日事，烟霞同结几生掾。
未闻世道如弦直，应怪鸥身似雪鲜。
临水登山情亦懒，枕书闲向北窗眠。
吴奕嗣业
邢参（明代）

共泛荒溪际，匆匆两月来。
薰风老苜蓿，霖雨熟杨梅。
裹茗寻僧试，看花许客陪。
遥知明月夜，独棹酒船回。
新凉
陆游（宋代）

菰首初离水，姜芽浅渍糟。
粳香等炊玉，韭美胜炮羔。
露下残芜湿，风生万木号。
从今更何事？痛饮读离骚。
闻乐天授江州司马
元稹（唐代）

残灯无焰影幢幢，此夕闻君谪九江。
垂死病中惊坐起，暗风吹雨入寒窗。
赠毛仙翁
元稹（唐代）

仙驾初从蓬海来，相逢又说向天台。一言亲授希微诀，

三夕同倾沆瀣杯。此日临风飘羽卫，他年嘉约指盐梅。

花前挥手迢遥去，目断霓旌不可陪。
次韵答俞仲基二首 其一
董纪（明代）

人生契合无新旧，市道论交有浅深。莫效卞和三献玉，当辞王密四知金。

廉颇不负相如意，鲍叔真知管仲心。独为武侯长抱恨，空遗梁父旧时吟。
重阳
刘敞（宋代）

劳生惜流阴，徂岁逼穷律。灿灿黄菊花，离离紫茱实。

芳香不可再，采掇自有术。零落势足悲，盛时亦未失。

登高散百虑，驱马恣所出。或云避阳九，可以纳元吉。

嘉愿谁间然，且当醉终日。
别方槐庭山人二首
林景熙（宋代）

半生书剑孤心老，万里山川两眼醒。
空向西陵问佳气，舜田禹穴草青青。
离楚夜泊高丽馆寄杨克一甥四首
张耒（宋代）

客去水关闭，疏灯亦复收。
川鸣半夜雨，卧冷五更秋。
扁舟已寒暑，冉冉真乘桴。
一灯照客睡，短梦良悠悠。
和永叔寒夜会饮寄江十
刘敞（宋代）

昔与江翁别，酣歌国门道。黄花落酒樽，白发藉霜草。

本谓此行远，定知此乐难。岂意二三子，复为今夕欢。

主人文章伯，谈道辄忘倦。每至绝倒处，恨不使君见。

鸟迹上古书，龙头冢中器。其人骨已朽，感此相与醉。

呼问西飞云，游子何当返。寒风吟枯梧，岁月益已晚。

吾闻太华峰，乃有神仙居。莫逐秦时人，独结山中庐。
浪淘沙·其一
刘禹锡（唐代）

九曲黄河万里沙，浪淘风簸自天涯。
如今直上银河去，同到牵牛织女家。
句
谢伯初（宋代）

多情未老已白发，野思到春如乱云。
闻猿
史谨（明代）

几处空山啸月明，不堪闻过两三声。谁知万里南迁客，一夜孤舟梦不成。
咏怀诗十三首 其六
阮籍（魏晋）

玑衡运速，四节佚宣。冬日凄悕，玄云蔽天。素冰弥泽，白雪依山。

玄玄逝往，譬彼流川。人谁不设，贵使名全。大道夷敞，蹊径争先。

玄黄尘垢，红紫光鲜。嗟我孔父，圣懿通玄。非义之荣，忽若尘烟。

虽无灵德，愿潜于渊。
好事近 癸亥上元寄芳圃伯母、瑞蓉叔母
谈印梅（清代）

同是客中人，联袂又还分袂。回首画堂尚远，况西湖烟水。

新年首景病馀身，谁知此情味。拟倩宵来明月，寄离心千里。
庵堂书怀呈郭诚思
张方平（宋代）

晓驾白龙车，氤氲入紫霞。翠微云外路，碧落月中家。

驶过刚风骑，閒如迥汉查。幽窗一攲枕，世虑自空花。
北窗偶书，呈王仲显、南卿二友
范成大（宋代）

官居故逼仄，北窗谁所开？
胡床憩午暑，帘影久徘徊。
高槐忽低昂，知有好风来。
须臾堕几席，篆香小飞灰。
病翁亦披襟，月露装奇怀。
垄头暴背耘，永书妇子偕。
不辞梦山裂，田水如泼醅。
去年岂堪说，稻根已浮埃。
使君坐侯宅，窗间即凉台。
何敢诉苦热，洒然助心斋。
题苏才翁草书壁後
黄庭坚（宋代）

老松不得千年寿，何况高材傲世人。
唯有草书三昧法，龙蛇夭矫锁黄尘。
菩萨蛮（题锦机小轴）
梅窗（宋代）

浅红绡透春裁剪。剪裁春透绡红浅。机锦纤情丝。丝情纤锦机。

红深凭远寄。寄远凭深红。波渺胜愁多。多愁胜渺波。
鲁居士挽诗二首 其二
刘一止（宋代）

自忝知心旧，常如识面初。情亲终近古，识远胜知书。

水宿同烟艇，山行傍笋舆。眼中无此老，洒涕独沾裾。
颂古六首 其二
释士圭（宋代）

世路风波不见君，一回见面一伤神。水流华落知何处，洞中桃源别是春。
鹤舒台
康与之（宋代）

白云深处路崎岖，鹤去台空景物殊。
山展翠屏连紫幕，泉分清溜滴明珠。
道人只问丹砂井，隐客犹寻九节蒲。
试问葛仙仙去后，至今遗迹事如何。
小松歌
李咸用（唐代）

幽人不喜凡草生，秋锄劚得寒青青。庭闲土瘦根脚狞，

风摇雨青精神醒。短影月斜不满尺，清声细入鸣蛩翼。

天人戏剪苍龙髯，参差簇在瑶阶侧。金精水鬼欺不得，

长与东皇逞颜色。劲节暂因君子移，贞心不为麻中直。
浣溪沙 其二
姜夔（宋代）

春点疏梅雨后枝。剪灯心事峭寒时。市桥携手步迟迟。

蜜炬来时人更好，玉笙吹彻夜何其。东风落靥不成归。
宫词 其七十三
王圭（唐代）

昨日龙舆幸宝文，宸毫金轴展风云。前朝御印从头拆，重整牙签甲乙分。
显道和前韵见赠因复之 其一
欧阳澈（宋代）

咳唾珠玑世所优，执鞭愿我幸从游。琼枝不弃蒹葭倚，鲸海能容沟渎流。

月夜狂吟挥象管，花时烂醉泛兰舟。锦囊辱掷新诗格，高压唐朝李杜头。
和朱秘校惠诗二首
王洋（宋代）

了了臞儒说旧章，三钟初试楚金良。
当年尚老君方壮，此道催人意已志。
懒逐肥尘规冷炙，甘同贫女借馀光。
谁家春草能终惠，惆怅还同病乘黄。
孀妾词
史鉴（明代）

妾家住鸳湖，花容映雪肤。深闺不能闭，一朝嫁金夫。

金夫内宠非一人，众中最爱惟妾身。并马章台光照路，同舟兰浦影摇春。

春光可惜不长久，昨日红颜今白首。金夫一夕梦不醒，零落残妆犹在手。

云情雨性难自持，画眉再受他人绥。娇儿幼女弃若遗，望母嗷嗷泣路岐。

泣路岐，母不来。行人见之相为悲，地下金夫知不知。
齐天乐·会江湖诸友泛湖
吴文英（宋代）

曲尘犹沁伤心水，歌蝉暗惊春换。露藻清啼，烟梦淡碧，先结湖换秋怨。波帘翠卷。叹霞薄轻绡，汜人重见。傍柳追凉，暂疏怀袖负纨扇。
南花清斗素靥，画船应不载，坡静诗卷。泛酒芳筩，题名蠹壁，重集湘鸿江燕。平芜未剪。怕一夕西风，镜心红变。望极愁生，暮天菱唱远。
山居感旧百韵
岳珂（宋代）

昔在淳熙日，中兴最盛年。
身逢千载运，眼见五朝天。
楚甸当澄按，岷江极泝沿。
经途俱极险，问字始能言。
卫国呼珠帽，阎公着玳筵。
进思红满幄，便室白连椽。
诏趁回衡雁，重听下峡猿。
讲书闻岳麓，论道识湘川。
至治承三纪，康谣沸九壥。
亲逢尧寿并，继见禹功传。
阶玉骈床笏，籯金课椠铅。
程书仍把学，句读始精研。
白发沈詹事，青云张集仙。
遗经说东鲁，大义指南轩。
古郢十连地，修门万里船。
欢呼瞻玉{左车右犬}，恭请拥珠鞯。
全盛开京邑，升平沸市廛。
民无买刀佩，士有诵声弦。
去国波浮鷁，炎陬瘴跕鸢。
稍知遗枉白，仅齿与龄玄。
附首丁宁切，垂膺涕泗连。
止樊谗暖昧，皖箦恨缠绵。
奏牒怀留语，慈亲返故泉。
名坊观正南，萧寺饯忠宣。
鼓笈来承学，抠衣接钜贤。
伊濂一宗匠，郑邓两魁躔。
持论闻忠厚，逢时正党偏。
伪名开建上，威焰张平原。
国论几沈痼，初心本怙{左木右颧去页}。
朱彭承既倒，沈季助方燃。
东阁陪公议，南州返客还。
奋身从百战，垂翅谒三铨。
累载需将冠，中宵叹著鞭。
穷边周障塞，访古涉淮{左土右上而下大}。
归抱遗书痛，亲裁逸事编。
紬藏金匮底，吁直玉阶前。
日射九关豹，风清列辟鵷。
丁时旒十二，乙奏牍三千。
鼙鼓宸心感，丝纶诏墨鲜。
铸佗光裂地，绘像焕凌烟。
狐史无留憾，麟台录奏篇。
贤书虽偃蹇，仓氏尚拘挛。
大摹开丘邓，从军下宿涟。
人谋自矛盾，民命困戈鋋。
已矣椎铜虎，归欤访石田。
哦松期埽迳，荐草又{左月右眷}笺。
掌庋斯文在，鸣琚大老先。
扈祥才列属，鹤吊复题阡。
甫毕三期制，重登九寺联。
曾因陈战守，尚忆奏蝉蜎。
冯翊菟符佩，华亭鹤羽翩。
弱翁惭美报，季子幸求遄。
兰省频分帐，枢庭恰缀员。
干时繇阃议，问俗许帷褰。
平籴千仓富，防江万鼓鼘。
田畴免捐瘠，闾里仅安眠。
戎监还文石，粮车抗使旃。
龙荒潴庙玺，鸿笔研山园。
为访平山柳，来寻九曲莲。
降胡启胶轕，走檄更喧阗。
位棘珪颁瑞，持荷袷在肩。
登坛委寄重，仗钺便宜专。
间使诛妖福，坚城馘逆全。
万{搜去扌加舟}争转粟，九府亦流钱。
诗祸兴同列，天游□上元。
閒僧偶传诵，匪石遂铭镌。
学羿招弯射，沤阳厌老拳。
了无虚券证，仅有巧言谝。
幕府门生旧，勋家宿契坚。
反身徒浩叹，齚舌谩思愆。
皇上颁明制，公朝雪滞冤。
复令修甬道，适遇奋空弮。
忧职霜侵鬓，忘餐颊露观。
粗能供尺伍，何以报尘涓。
忽奉枢机召，难胜束帛戋。
迄孤朝仄席，敢望政齐{左王在睿}。
误沐便蕃渥，重寻香火缘。
九霄三境近，十阁五云边。
倍惜筋骸老，空惊手足胼。
支离赋囊粟，温饱及华颠。
喘月牛歌戚，嘶风马忆燕。
枕戈悲壮志，揭橐愧空饘。
触事常多感，怀安只自只。
深山游鹿豕，交友半貂蝉。
北海亡郗渐，南荣偃偓佺。
余生知有幸，世虑盍无牵。
多幸偕癃老，清时释绊缠。
采芝从涧底，策杖又山颠。
止足须关念，沈迷盍久悛。
便须便{左懒去负加攵}石，勿使诿乘轩。
垤蚁还惊梦，冥鸿原比骞。
屋閒云可宿，檐曝日常暄。
适性频移竹，忘忧更树{上艹下谖}。
衔杯趁安健，卒岁乐周旋。
往岁当流马，归心听杜鹃。
方眠不忘起，已病始知痊。
鼯技羞穷木，羊肠易折辕。
但令思愦愦，岂厌腹便便。
逆旅还推枕，知音谩续弦。
谁谈少年事，为我写蹄筌。
四犯令·月破轻云天淡注
侯寘（宋代）

月破轻云天淡注，夜悄花无语。莫听《阳关》牵离绪。拚酩酊花深处。
明日江郊芳草路，春逐行人去。不似酴醾开独步，能着意留春住。
张僧繇霜林云岫
吴镇（元代）

六朝画史知无几，吴下僧繇独擅场。百叠苍峦浮障起，千林绀叶入云长。

低回野渡钟声远，寂寞荒村树影凉。咫尺披图更萧瑟，短词何敢遂揄扬。
晓咏
欧阳修（宋代）

帘外星辰逐斗移，紫河声转下云西。
九雏乌起城将曙，百尺楼云月易低。
露裛兰苕惟有泪，秋荒桃李不成蹊。
西堂吟思无人助，草满池塘梦自迷。
由瑞虹抵沿山河三首 其三
郑学醇（明代）

天地本蘧庐，光阴成过客。人生惟百年，而谁能满百。

良时不尽欢，容华枉抛掷。采葛怀三秋，况此三秋隔。

举目尽途人，安知胡与貊。行行但来归，无为久离索。
翻经台
赵湘（宋代）

胜事如飞去不还，无人更立白云间。
西风落尽贝多叶，明月自来天竺山。
岩桂影寒泉暗滴，玉炉香减藓空斑。
孤猿亦有斜阳恨，莫道三声是等闲。
游罗浮怀诸贤与钟叔辉宝潭 其二
湛若水（明代）

朝发铁江暮铁桥，铁桥铁江同一流。蓬莱一股谁云遥，群仙排云出相邀。
醉落魄
高观国（宋代）

钩帘翠湿。寒江上、雨晴风急。乱峰低处明残日。雁字成行，写破暮天碧。

故人天外长为客。倚阑一望情何极。新来得个归消息。去棹回舟，数过几千双。
秋眠
薛唐（宋代）

凉色正堪弄，新砧绝可怜。况兼梧叶响，槭槭到床边。

群雁叫远渚，孤云停莫天。郊居迎送寡，秋日足高眠。
句 其四
宋白（宋代）

凌晨走退虾蟆鼻，几日飞经滟滪堆。
重过泾阳驿题壁 其一
贺祥麟（清代）

车走河间倏报功，捷书一夜达宸宫。中乡获丑周方叔，异姓封宸郭令公。

鼎鼎元勋铭铁券，纷纷群虏化沙虫。高唐还见收遗孽，翘首天山早挂弓。
陪诸公瀛洲胜会 其四 呈李蒲汀少宰
湛若水（明代）

翩翩李供奉，世号谪仙人。帝赍锦绣襟，笔下如有神。

明公泰山秀，鼎甲自宸遴。不薄南国游，渺渺江东云。

玉堂忝嘉会，律转物华新。再枉琼瑶篇，涤我胸中尘。
宫词 其二
冯彬（明代）

碧树凝云小院阴，轻罗閒卧梦沉沉。羊车不向长门过，起傍阑下独自吟。
金陵怀古
盛符升（明代）

重向南邦忆少年，宫门仿佛戍楼边。长陵松径来樵子，后苑湖阴宿钓船。

故国几堪歌《玉树》，行人犹自怨金川。却怜山色依然在，灵谷苍凉倚断烟。
宿铜陵
张耒（宋代）

山色日已远，问人归路长。
碧天凉夜阔，秋物雨余荒。
人静路傍寺，鸟啼林下房。
铜陵竟何就，空死汉吴王。
游鼓山喝水岩
姜特立（宋代）

昔闻鼓山名，未到鼓山寺。
胜游不易得，一失恐难值。
今朝忽勇不，便作入山计。
虽无济胜具，尚可策疲致。
松下止呵导，山前屏车骑。
仰窥白云峰，俯蹑青螺髻。
半天开佛刹，杰阁照金翠。
路穷两崖间，巨石擘元气。
何年泻白虹，一喝回狂势。
冲波落山后，余务泄厚地。
山灵畏定力，仙鬼吝幽閟。
至今千仞底，不见波流驶。
寻师水倒回，卓锡泉涌沸。
异事惊倒人，此理本无二。
亭边数苍石，刻画几大字。
顾怜身后名，惨戚当时意。
茫茫千万古，存灭可胜记。
灰劫同一尽，要自济儿戏。
不知生前酒，对石聊一醉。
醉到无何乡，却就僧床睡。
新疆纪事 其一
刘炳青（清代）

边城沙漠废耕耘，三月春归草未薰。寒气裂肌凝冻雪，怪风卷物入层云。

羽摧汉节羝难乳，声乱胡笳马失群。会见甘泉闻报捷，凌烟首绘霍将军。
中秋和萧孚有二首 其二
刘诜（元代）

万里青天无寸阴，酒阑秋气入衣深。百年晴晦中秋月，四海悲衣此夜心。

佳节有情惟藉酒，孤踪多感更闻砧。文章政要追周雅，底用欷歔学越吟。
缘识 其五十四
赵炅（宋代）

年过百几鬓如鸦，到处安然便是家。醉后有时相诘问，更言我解种黄芽。
长相思 秋夜
庄盘珠（清代）

一更更。一声声。蟋蟀催秋雨易成。残灯今夜青。

酒初醒。恨难平。月近中秋分外明。人间何处清。
渔父词一十八首。神效
吕岩（唐代）

恍惚擒来得自然，偷他造化在其间。

神鼎内，火烹煎，尽历阴阳结作丹。
寄酬发运许主客
梅尧臣（宋代）

淮上秋来物意闲，又乘轻舸信帆还。
一浮一没水中鸟，更远更昏天外山。
斜幅缠踍兵吏至，浓金洒纸颔珠颁。
欲酬已觉不能敌，尽日临风思自悭。
失调名
王观（宋代）

十三妮子绿窗中。
腊八日雪参议林郎中有诗因次韵
喻良能（宋代）

玉树参差见，银花子细看。
淖糜分腊序，圆炭度朝寒。
冉冉头新白，匆匆岁又残。
聊凭一杯醉，忍把两眉攒。
下第
江源（明代）

败将难言勇，迂儒敢论文。高堂垂白发，蹇足阻青云。

僮仆厌贫父，文章叹命迍。授衣时节近，灯火又相亲。
宿僧房
周密（宋代）

宿寄禅房静，云深路暗通。冷烟凝夜白，秋叶学春红。

虎啸三更月，僧禅一榻风。境清不成寐，竟夕共谈空。
赠太子太保晁文公挽词二首
宋庠（宋代）

几杖辞荣久，龙蛇感岁迁。
留春太史记，成佛谢公缘。
素盖寒云外，哀箫落月前。
无烦樵牧禁，行路拜新阡。
游谷山寺
齐己（唐代）

城里寻常见碧棱，水边朝暮送归僧。数峰云脚垂平地，

一径松归彻上层。寒涧不生浮世物，阴崖犹积去年冰。

此身有底难抛事，时复携筇信步登。
太湖诗。三宿神景宫
皮日休（唐代）

古观岑且寂，幽人情自怡。一来包山下，三宿湖之湄。

况此深夏包，不逢清月姿。玉泉浣衣后，金殿添香时。

客省高且敞，客床蟠复奇。石枕冷入脑，笋席寒侵肌。

气清寐不著，起坐临阶墀。松阴忽微照，独见萤火芝。

素鹤警微露，白莲明暗池。窗棂带乳藓，壁缝含云蕤。

闻磬走魍魉，见烛奔羁雌。沆瀣欲滴沥，芭蕉未离披。

五更山蝉响，醒发如吹篪。杉风忽然起，飘破步虚词。

道客巾屦样，上清朝礼仪。明发作此事，岂复甘趋驰。
以紫石砚寄鲁望兼酬见赠
皮日休（唐代）

样如金蹙小能轻，微润将融紫玉英。石墨一研为凤尾，

寒泉半勺是龙睛。骚人白芷伤心暗，狎客红筵夺眼明。

两地有期皆好用，不须空把洗溪声。
寄题王仲显读书楼
范成大（宋代）

嗜书如嗜酒，知味乃笃好。
欲辨已忘言，不为醒者道。
使君青箱家，文史装怀抱。
平生名教乐，双旌不满笑。
忽乘雪溪兴，来檥秦淮棹。
丘亭客漂泊，夜夜短檠照。
人云太痴绝，我自斫轮妙。
今朝樯竿起，昨梦绕合皂。
云有百尺楼，归寄北窗傲。
滴露紬朱黄，拂尘静缃缥。
想当呻毕时，宁复羡腾趠？
古心千载事，俗眼讵能料。
萧滩富还往，取友必同调。
一张复一弛，酿秫助歌啸。
溪涨
杜甫（唐代）

当时浣花桥，溪水才尺馀。白石明可把，水中有行车。

秋夏忽泛溢，岂惟入吾庐。蛟龙亦狼狈，况是鳖与鱼。

兹晨已半落，归路跬步疏。马嘶未敢动，前有深填淤。

青青屋东麻，散乱床上书。不意远山雨，夜来复何如。

我游都市间，晚憩必村墟。乃知久行客，终日思其居。
冬窝夜语
钱时（宋代）

幽人只合卧林邱，不觉心幽境更纲。
青汗有时昭帝则，黑甜余暇伴宾游。
黄花粲粲冬窝夜，丹叶萧萧蜀阜秋。
会得个中消息理，两眉不著世间愁。
燕都清明写怀
蒋履（清代）

山村门径长蓬藜，燕子归来雨一犁。坐向小窗春睡足，何须朝市问端倪。
万壑松涛为郜彦清赋
成廷圭（元代）

草堂夜夜听松涛，谁挽沧溟压树梢。雷谷震惊龙换骨，风林摇树鹤倾巢。

玉山月白箫声杂，银汉天清剑气交。我与周弘同洗耳，乘槎便欲渡三茅。
捡故书得旧写真戏书
周紫芝（宋代）

杨柳春风濯濯枝，深惭张绪少年时。期期尚有胸中意，种种真年鬓上悲。

暮四朝三心巳了，年头月尾老俱遗。此中空洞今何有，曲尽周郎更不知。
读陶诗
陆游（宋代）

陶谢文章造化侔，篇成能使鬼神愁。
君看夏木扶疏句，还许诗家更道不？
沁园春 题陈其年乌丝词
宋琬（清代）

天上张星，游戏人间，我幸见之。羡高阳里第，门才旋马，西园公子，赋必采骊。

八斗才华，五陵逸气，齑臼争传绝妙辞。旗亭上，有诸伶按拍，玉笛金徽。

奚囊白雪霏霏。信此曲从来和者稀。似秦邮太史，风流旖旎，渭南老子，浑脱雄奇。

扬子涛深，洞庭月冷，应有鱼龙骇且飞。观止矣，待曹王敌手，险韵重题。
十绝为亚卿作 其九
韩驹（宋代）

初合双鬟触事羞，离筵酌酒强回头。纵言眼软偏饶泪，莫道心痴不解愁。
赠李八秘书别三十韵
杜甫（唐代）

往时中补右，扈跸上元初。反气凌行在，妖星下直庐。

六龙瞻汉阙，万骑略姚墟。玄朔回天步，神都忆帝车。

一戎才汗马，百姓免为鱼。通籍蟠螭印，差肩列凤舆。

事殊迎代邸，喜异赏朱虚。寇盗方归顺，乾坤欲晏如。

不才同补衮，奉诏许牵裾。鸳鹭叨云阁，麒麟滞玉除。

文园多病后，中散旧交疏。飘泊哀相见，平生意有馀。

风烟巫峡远，台榭楚宫虚。触目非论故，新文尚起予。

清秋凋碧柳，别浦落红蕖。消息多旗帜，经过叹里闾。

战连唇齿国，军急羽毛书。幕府筹频问，山家药正锄。

台星入朝谒，使节有吹嘘。西蜀灾长弭，南翁愤始摅。

对扬抏士卒，干没费仓储。势藉兵须用，功无礼忽诸。

御鞍金騕褭，宫砚玉蟾蜍。拜舞银钩落，恩波锦帕舒。

此行非不济，良友昔相于。去旆依颜色，沿流想疾徐。

沈绵疲井臼，倚薄似樵渔。乞米烦佳客，钞诗听小胥。

杜陵斜晚照，潏水带寒淤。莫话清溪发，萧萧白映梳。
岁终呈一斋
吴汝弌（宋代）

磊砢千丈松，清阴荫林丘。
岂无栋梁用，匠伯不见收。
匠伯恐未良，栋梁终有求。
天风叶偃盖，五云常为浮。
巫山高
黄谏（明代）

巫山高，夹青天。一叶扁舟通石罅，数行客泪落哀猿。

蜿蜒绵亘百馀里，瑶姬封此知何年。朝云暮雨相往旋，朝朝暮暮阳台前。

楚王何事来入梦，词客因之空浪传。巫山之灵尚未泯，至今云雨已渺然。

峡中流水向东去，猿声夜夜闻江边。
示李生二章 其一
姚燮（清代）

狮林富经藏，袭沿半糟粕。意幽理多浅，词诡味难索。

安知微妙义，不于文字著。元精耿大钧，谁为柄其籥？

但觉日月行，万古迭无错。人心匿方寸，包涵极寥廓。

知慧讵有歧，根尘究谁缚？愿持本来意，投之向冥漠。
题史寿卿二画
仇远（元代）

少年曾读在原诗，忽见飞鸣傍竹枝。
忆着江南好兄弟，岁寒风雪欲何之。
和夹谷佥事题钓台十首 其十
何梦桂（宋代）

观风祠下谒先生，隔世相知重感情。归向中州诸老说，且休拈出此山名。
赠杨云史二首 其一
何震彝（清代）

冰雪杨云史，风流世绝伦。歌诗传海内，肝胆得天真。

一座呼才子，前身是美人。有妻似红萼，应忆竹西春。
偈颂一百一十七首
释绍昙（宋代）

六月苦炎热，蜡人何似生。
火云烹得解，解后却完全。
堪笑云门老，杲制风颠，
通身臭汗。微凉生殿阁，
打失鬼精魂。要会诸佛出身处，
驴年驴年。
登伏龙观看雪和张权父韵
程公许（宋代）

暖日嘘云酿六霙，一元亭毒岁功成。霓裳舞散广寒殿，鹤氅朝回七宝城。

决雨会看三月涨，屯边全要万仓盈。离堆邂逅成奇观，一笑能令万虑轻。
筼筜谷二首·赠竹
文同（宋代）

我昔初来见尔时，秃稍挛叶病褵褷。
遮根护笋今成立，好在清风十万枝。
句
赵善诏（宋代）

谁谓山城僻，伦魁此破荒。
舟中听雨
李士瞻（元代）

雁荡山前船夜湾，雨声篷外响潺潺。半生萍梗何时定，万里冥鸿与梦还。

南海有珠输上国，江东无警报杉关。五更赋看潮生后，睹见祥风起舵间。
兰二首
唐彦谦（唐代）

清风摇翠环，凉露滴苍玉。美人胡不纫，幽香蔼空谷。

谢庭漫芳草，楚畹多绿莎。于焉忽相见，岁晏将如何。
迁家历阳江行夜泊黄泥潭怀寄冯善渊
贺铸（宋代）

黄泥潭口舣征篷，回指东城祗眼中。半夜凫鹥先觉雨，连江葭菼自生风。

青灯解作无眠伴，白酒难招一醉同。从此相思寖相远，便凭归棹附诗筒。
闰六月望日立秋
弘历（清代）

遥天今日火星流，最好平分夏与秋。纨扇已输一半冷，宵砧欲动十分愁。

团团玉镜悬云汉，叠叠金波印斗牛。欹枕蛩声吟不了，那知蝴蝶是庄周。
召还过故关山
李献可（金朝）

过关天日正晴明，谁道山神不世情。远客得归心绪别，陇泷閒作断肠声。
次韵僧自文见赠四首
方回（元代）

浪说扬州鹤，居多荐福碑。
听师无孔笛，弃我不灵蓍。
冷阅人间事，閒题物外诗。
修行真有力，肯被鬼神知。
管建初山人从黄太史游嵩少诸山赋赠
孙继皋（明代）

名山千古郁相望，著屐归来鬓未苍。二室玉花飞翰墨，中嵩云气湿衣裳。

高僧诀向峰头授，太史书宜石上藏。十载尚平游岳梦，逢君先为乞琼浆。
冬夜读书示子聿
陆游（宋代）

圣师虽远有遗经，万世犹传旧典刑。
白首自怜心未死，夜窗风雪一灯青。
沭阳古渡作
钱起（唐代）

日落问津处，云霞残碧空。
牧牛避田烧，退鹢随潮风。
回首故乡远，临流此路穷。
翩翩青冥去，羡彼高飞鸿。
刺促谣
孙允升（清代）

君不见，床头金尽语疏涩，涸辙枯鱼作人泣。回山倒海誓不难，枯天团团鉴车笠。

紫裘绛衲生辉光，虹霓意气星吐芒。酒酣作歌两耳热，眼底凛冽飞秋霜。

世閒结客徒尔尔，两心不及一杯水。藜藿何如原虑贫，流离谁惜敬通死。

银镫燄蕊无消息，湛湛露珠收不得。六鳌霜骨空嵯峨，沈沦愧彼升天翼。

绿醪沃肠肠易腐，怨缕愁丝漫无主。髇鸣未竟角弓摧，饮羽不见南山虎。

砰訇谁挝正平鼓，铜仙铅泪纷如雨。东西南北怅回车，烂醉狂歌老邱圃。
送子骏朝议归阙
文彦博（宋代）

累年分领西台宪，留滞周南人共叹。蚤传文价出坤维，为有仙才生阆苑。

桂籍登科既已失，兰筋飞步终难绊。两持漕节赋均平，历守藩符政宽简。

圣皇继统始谋庙，哲辅官材专进善。巍巍云阙此归觐，禁严侍从须邦彦。

离襟欲判重徘徊，林下相从池上杯。别后思君何处望，肩舆频上紫金台。
送大机上白云 其一
王冕（元代）

水月池头屋，曾同听雨来。
故缘经岁别，又过几花开。
且尔酬诗债，深惭乏茗杯。
明朝出西郭，离思不堪裁。
圣人之孝十首·武王
林同（宋代）

经言事父孝，所以事天明。
疾间加再饭，梦中与九龄。
幽怀用梦庵张丈韵 其一
段成己（金朝）

此怀耿耿付东流，蒲柳形骸不耐秋。老去始知身世幻，病来渐觉鬓丝稠。

青蝇点物驱还至，白鸟猜人挽不留。收得閒愁供晚睡，西风吹梦冷悠悠。
真戒僧首房昼寝
姚宽（宋代）

薄薄帘栊日，阴阴殿阁风。
无人惊午梦，双蝶下花丛。
九月客至齐云山登高用东泉韵二首 其一
郑廷鹄（明代）

客至披云揽石龙，乘风飞度最高峰。尊前日出甘同醉，眼下天空信可容。

丛菊有缘还对面，文霓何意独摩胸。凭谁记取留题处，千古磨崖是笔踪。
雁和彦山韵
赵时韶（宋代）

叫月声声到枕儿，稻粱虽饱岂能肥。
夜深且傍潇湘宿，明日晴空万里飞。
出沌复见江山和斗南
孙应时（宋代）

底事江山照眼新，为从云梦别经旬。
行吟沌口三家市，笑作天涯万里人。
清夜论心真得友，白云回首奈思亲。
船头又报荆州近，鱼雁书来未易频。
逍遥咏
宋太宗（宋代）

清静人安乐，恒持要久长。
秋天澄皓色，春日发辉光。
一气从初立，三才位不忙。
群生如是梦，甚处得馨香。
临流
罗与之（宋代）

习习凉飔起素波，临流解带小婆娑。秋光已共芦花老，夜雨那胜落叶多。

不觉儒酸同纠缠，极知妄想尽销磨。笈中班史犹堪质，肯作商声宁戚歌。
鹊桥仙·东西二府
佚名（宋代）

东西二府，掖垣一相，谁似硕人兄弟。骖鸾来伴紫阳仙，要同享、橘中千岁。银灯初试，花城不夜，铁马响冰春碎。来年璧月淡罘罳，看犹有、传柑归遗。
次韵湛判官送别
郭祥正（宋代）

一朝倾盖若忘年，更把新诗物外传。侧望风流还入幕，应怜憔悴未成仙。

离樽谩托春风里，短棹行依瘴海边。十斛明珠君不惜，珊珊投掷满巴笺。
慰同寅余公丧子
韩雍（明代）

昔有东门吴，子死无忧情。又有卜子夏，哭子乃丧明。

古人失子同切已，哭与无忧不相比。千载斯文较是非，东门知命卜昧理。

君家翩翩好凤毛，一朝径赴琼楼招。双亲哭子兄哭弟，满堂泪雨长悲号。

人生百年如梦觉，此身朝夕亦难料。三槐五桂终尘灰，子女存亡何足道。

君方与国为栋梁，莫因无益空毁伤。且与故人同一醉，明遣玄夫问苍苍。
过丰城观秋色
张穆（明代）

碧溪红树试秋容，晚岫云归不隔钟。城上至今多望气，不知谁复识真龙。
徐文子侍郎挽诗 其二
韩淲（宋代）

承华推旧学，鸿翼本高飞。次对恩空在，还官事已违。

双元今孰并，高士古犹稀。应有交朋老，泉溪泪湿衣。
题翠波亭
朱翌（宋代）

天垂叠巘翠相交，风展文漪碧半篙。
胜日难逢宜乐此，好山多买不为饕。
了无叹息同登岘，忽有会心如有濠。
更看溪光山色里，红霞蒸起万株桃。
灵石县东北三十五里神林晋介之推祠
顾炎武（明代）

古人有至心，不在狷与忍。国禄既弗加，吾身可以隐。

去矣适其时，耕此荒山畛。更与贤母偕，丘壑情同允。

卓哉鸾凤姿，飘飘高自引。向使属戎行，岂其逊枝轸。

出处何必齐，此心期各尽。末世多浮谈，有类激小忿。

割股固荒唐，焚山事可哂。微哉仲子廉，立操同蚯蚓。

遗祠君故乡，父老事惟谨。牡丹异凡花，春深洗铅粉。

况此黄芦林，晚送秋风紧。厉彼顽钝徒，英名代无陨。
宋才夫解官作此送之
李流谦（宋代）

与君异姓如兄弟，雁塔相携有名字。
西来山城始倾盖，北云塞垣仍握臂。
渥洼来者天马驹，八鸾六辔供皇舆。
朝觞瑶池夕玄圃，岂愿地下粒与刍。
三年妙旨发徽轸，饱听村村人说尹。
政成通籍天上去，绿发斑衣归侍省。
茜袍頳萼春怡融，堂上老人双颊红。
浑家拜舞上翁寿，尽卷春风入樽酒。
送别姚燮 其二
汤钺（清代）

携手河梁对夕晖，情怀今日倍依依。凤城作赋宾僚贵，竹屿吟依故友稀。

井底鲋鱼将水涸，天边雕鹗著风飞。湖滨旧日题桥处，坐对春深驷马归。
闰九月九日独饮
白居易（唐代）

黄花丛畔绿尊前，犹有些些旧管弦。偶遇闰秋重九日，

东篱独酌一陶然。自从九月持斋戒，不醉重阳十五年。
立春日寄姚小樵闽中
柯劭憼（清代）

故园惊春至，题书寄岁阑。以君为客意，知我傍人难。

鼓角严城晓，星霜旅夜寒。飞乌频寄语，那得一枝安。
临江仙·暮蝉声尽落斜阳
毛文锡（五代）

暮蝉声尽落斜阳，银蟾影挂潇湘。黄陵庙侧水茫茫。楚山红树，湘雨隔高唐。
岸泊渔灯风飐碎，白蘋远散浓香。灵娥鼓瑟韵清商。朱弦凄切，云散碧天长。
二十五日庚辰连作暴雨即霁
方回（元代）

昨日占天色，心知有异同。
甫能湖水绿，不合晓霞红。
龙挟滂沱过，蝇惊霹难雳。
斯须即开霁，共快楚台风。
甲子门吊张文烈先生
卢锻（明代）

激烈忠魂逝奕英，啼鹃血破月三更。置君覆社知谁是，报国捐躯岂论名。

岸草无心风泣笛，珠江有恨浪悲钲。于今落木秋霜夜，犹叱云旂北路行。
题惠山僧明中湖干送别画
刘纶（清代）

南游不得意，秋色满湖濆。别袂千衰柳，归帆一断云。

山僧新粉墨，倦客旧知闻。谁付性公法，炉灰换夕曛。
上张廉访三首
熊禾（元代）

道傍竹马彩旌旗，颂德歌辞纪政碑。
使者郊原问民瘼，也应采到老夫诗。
湖口望庐山瀑布水
张九龄（唐代）

万丈洪泉落，迢迢半紫氛。(洪 一作：红)
奔流下杂树，洒落出重云。
日照虹霓似，天清风雨闻。
灵山多秀色，空水共氤氲。
画眉曲
许棐（宋代）

日印花枝欲满窗，旋磨鸾镜试新妆。恩情只似春宵短，眉黛空如柳叶长。
忆阿珍兼示四妹
张晋（清代）

吾弟有娇女，名珍字掌珠。在家频汝顾，久客念余无。

襁褓离慈母，恩勤托义姑。近来闻学步，应不倩人扶。
题金丝狗
林景清（明代）

黄耳金毛耀两睛，附书曾报主人情。太平篱落长年静，不向花村吠月明。
洪济寺
曹仁虎（清代）

丹崖千仞郁嗟峨，有客凭栏独放歌。涧道水声疏雨歇，江天帆影夕阳多。

粥鱼茶版泠泠出，月榭风亭历历过。回首征途驰逐倦，一镫方丈问维摩。
盛化州挽些
王柏（宋代）

悼世习之纬繣兮，争骛乎险阨。
蕴异乎而儃佪兮，已喧豗而吠怪。
孰视衣冠之故宇兮，腥羶菅蒯。
酣一盎之醯蚋兮，较得失乎晻暧。
公胡为乎高搴兮，提一剑以北指。
恐修名之不立兮，气轩轩而有伟。
扪虱以谈当世之务兮，江东莫比。
烬世雠於蔡焰兮，同雪国耻。
驱驰乎蚕丛鱼凫兮，上功万里。
中原咫尺兮，莫归寸疆。
素志剥落兮，怊惝恍而凄凉。
霾轮絷马兮，猛思故乡。
晚得一障兮，遥遥乎南荒。
时缤纷而易变兮，又何可以久留。
谪星堕境内兮，吾将奚求。
魂营营而上征兮，叩太仪之幽幽。
敛智囊而不售兮，遗恨千秋。
夙闻公名兮，意卓荦而不羁。
解后公之挥麈兮，心朗气夷。
尝吼公之所历兮，动中事机。
将款密乎山扉兮，杳璜佩而莫追。
悲风起兮江村，白日下兮大墅。
表独立兮雄碑，间一丘兮今古。
伏蒙赐和复用韵二章拜呈可谓出愧炫媸惟自叙
杜范（宋代）

道在行藏自古艰，为贫偶出未能还。
一从举手遮西日，已恐移文在北山。
身入微官韁锁里，心惭大隐市朝间。
浮云富贵非吾事，便有功名亦等闲。
伏牺 其二
王十朋（宋代）

六画中含万象殊，洪荒一变遂归儒。河图不授包牺氏，民到于今目尚涂。
奉使燕山回早行书事
洪咨夔（宋代）

露满中庭月满天，秋来怀抱转凄然。
客程恨不日千里，归思乱凄云一川。
故园伤心那忍说，遗民望眼几回穿。
当家旧事堪垂泪，海上看牛十五年。
寄呈尤侍郎二首 其二
张镃（宋代）

珍重尤夫子，逢人问死生。扫门那惮远，出户直须晴。

为国鬓先白，因官名更清。何时容卜夜，灯畔听文衡。
汉阴县驿有连理山茶旧尝远送上官扰及百姓极
曹彦约（宋代）

逞艳呈祥祗自殓，何人攫取璨趋炎。
只将勿剪看君子，爱物安民处己廉。
舟过南康遥望匡庐诸山歌
罗万杰（明代）

客心渺兮夷犹，迟落日兮扁舟。临长江兮极目，抚迟景兮淹留。

薰风徐至，疏雨乍收。山光凝翠，云色含秋。伴众鸟兮孤渚，俯夕阳兮中流。

波婉转兮汎汎，帆容与兮悠悠。怅离魂兮飘飖，更低徊而增忧。

望匡庐之恍惚，欲往从以末由。
蝶恋花
晏殊（宋代）

玉碗冰寒消暑气。碧簟纱厨，向午朦胧睡。莺舌惺松如会意。无端画扇惊飞起。雨后初凉生水际。人面荷花，的的遥相似。眼看红芳犹抱蕊。业中已结新莲子。
句 其一
李格非（宋代）

邴吉勋劳犹未报，卫公精爽仅能归。
次韵王将仕二首
白玉蟾（宋代）

散发披襟乐醉乡，从朝笑语到斜阳。
坐来一片蝉声久，未信人间有此凉。
哭李公晦二首
刘克庄（宋代）

洲边三亩宅，有竹有梅花。
岂不堪名世，何如勿起家。
身才著朱绶，州谩出丹砂。
渺渺重湖外，悲风咽暮笳。
飞云湖
李达（明代）

溪烟渺已远，嶂岚渐可拾。缘崖悬石径，出谷见原隰。

水痕留沙悬，天影抱湖湿。冉冉野云飞，发发田鱼集。

清旷怜绝境，栖遑别山邑。前程莫回首，西崦落日急。
二月二日赠杜晦之
韩淲（宋代）

雨收晴色弄云阴，昨日鹅湖山下行。四世交游嗟旧好，两人相与缔新盟。

閒身终岁悠悠过，华发经春种种生。矫首武夷山六曲，安仁有酒定同倾。
闵雨诗 其四
刘敞（宋代）

伊年暮春，旱久不雨。人曰时哉，历有常数。禹汤之贤，莫能弗遇。
雨花台
唐仲友（宋代）

因时兴灭易成空，更向层台觅旧踪。
江渚余寒栖白鹭，山岗晴色转青龙。
风烟暖入千林景，丝管春生万井容。
堪笑冷官诗思苦，绝尘高韵以难从。
时宰生日乐章七首 其七 榆中章第七
周紫芝（宋代）

榆关以北，一骑不驰。孰窥汉月，燧息烽夷。塞草春荣，夷氓负犁。

九州万井，风恬俗怡。血属相保，母父子妻。既续厥嗣，亦活黄莱，几亿万年。

维德所施，礽云来睇。天之报之，寿之福之。劫尘可数，此报何期。
寻梅至杨家见数株盛开
曾几（宋代）

芒鞋生杖寻梅去，只有香来未见花。
村北村南行欲遍，数株如雪小民家。
送萧二守之济宁
符锡（明代）

春色平分鲁甸馀，绿杨红杏到官初。河桥水漫楼船度，北使频逢好寄书。
元旦试笔 其二
丘逢甲（清代）

除旧居然又布新，溶溶四海一家春。皇威万里行儒教，八表同风拜圣人。
减字木兰花
赵师{睪廾}（宋代）

江南春早。春到南枝花更好。不比寻常。深着胭脂学弄妆。

寿阳开宴。拂拂红霞生酒面。从此溪桥。步障翻腾着绛绡。
赠何生铁（铁，小字阿黑，镇江人，流寓泰州
陈维崧（清代）

铁汝前来者！曷不学、雀刀龙笛，腾空而化？底事六州都铸错，孤负阴阳炉冶。
气上烛、斗牛分野。
小字又闻呼阿黑，讵王家处仲卿其亚？休放诞，人笞骂。
萧疏粉墨营丘画。
更雕鑱、渐台威斗，鄴宫铜瓦。
不值一钱畴惜汝，醉倚江楼独夜。
月照到、寄奴山下。
故国十年归不得，旧田园总被寒潮打。
思乡泪，浩盈把。
张元常挽歌二首
司马光（宋代）

秀眉无足验，结轖遽为灾。
乡曲三年别，江山万里回。
林闾飞旐入，书剑逐舟来。
坟草枯还绿，重泉不复开。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其九
李彭（宋代）

豺祭秋事归，蓐收遂为政。爽气挟曙来，风露颇辉映。

祛我中夜懒，起予维摩病。回首问炎蒸，暴谑子难更。
移具饮宾旸宅次韵二首
方回（元代）

六桥花絮骤嘶骢，岂料如今两鬓翁。
痛饮竹林真得计，望尘金谷总成空。
吾庐寂静专云岫，公屋宽凉傲暑风。
东下西还俱未定。不访时许笑言同。
听航船歌十首
方回（元代）

南到杭州北楚州，三江八堰水通流。
牵板船篙为饭碗，不能辛苦把锄头。
宿甄山南溪昼公院（一作宿杼山昼公禅堂）
周贺（唐代）

从作两河客，别离经半年。却来峰顶宿，知废甄南禅。

馀雾沉斜月，孤灯照落泉。何当闲事尽，相伴老溪边。
皇后阁端午帖子词
宋庠（宋代）

朱索连荤种，仙缯篆秘符。
谁知万灵贶，先日拥椒涂。
春意郊行
黎廷瑞（宋代）

卯酒醒来欲午天，意行平陆自悠然。
近山欲雨有远意，老树得春还少年。
蝶化不知何宇宙，蜗争难到好林泉。
令人长羡崆峒叟，万壑松风打昼眠。
送人之渤海
贯休（唐代）

国之东北角，有国每朝天。海力浸不尽，夷风常宛然。

山藏罗刹宅，水杂巨鳌涎。好去吴乡子，归来莫隔年。
句 其四
朱熹（宋代）

淤泥不染如来性，净社如陪多士禅。
鼓山灵源洞
黄镇成（元代）

屴崱峰头万丈梯，上方高与白云齐。青山尽处海门阔，红日上来天宇低。

喝水无人空宴坐，磨崖有客漫留题。飘然欲御长风去，一笑何烦过虎溪。
度沧浪水
邓云霄（明代）

皎洁无冬春，清流一镜新。风恬波浩浩，岸险石粼粼。

鼓枻逢渔父，怀沙吊楚臣。长缨行欲濯，凉雨未沾尘。
陈世勉自留都观察阆中寄赠三首 其三
游朴（明代）

怜君建节向嘉陵，十载浮踪记昔曾。白水鸥迎春放棹，锦屏鸦散夜游灯。

中天绛节寻常见，万丈丹梯几度登。回首飘蓬劳梦寐，欲垂骢马度崚嶒。
庆陵大修告成恭述
张一凤（明代）

自守苍梧北斗寒，九京王气拜衣冠。攀髯湖月光才满，泫雨燕云泪已乾。

日奉金舆清汉殿，天回玉扆肃周官。翠华想像千秋地，上谒时追问寝欢。
偈颂一百六十首
释宗杲（宋代）

转山河大地归自己则易，转自己归山河大地则难。
有人道得不难不易句，却来径山手里请棒吃。
忆旧二首
雷钟德（清代）

夜半大雪呼鞍马，臂弓腰箭阴山下。射得双雕落马头，平明归衙鼓犹打。

边城九月沙草黄，大斝行酒炙黄羊。一声哀笛山石裂，唤取羌儿唱伊凉。
吉州堆胜楼谢景周司理居其上
戴复古（宋代）

半天轮奂独嵬峨，遥望青原瞰碧螺。
纳纳乾坤森万象，重重洲渚绕层波。
诗情雅与江山合，酒兴偏于故旧多。
靴笏缚君难放浪，樽前狂客自高歌。
寄宗玉弟
徐瑞（宋代）

日长独坐耿相思，每报平安慰我饥。
举动岂知遭齿舌，送迎谁我用符多。
转丸鸣镝应无滞，纲锦绿旆未是疾。
更著加餐题纸背，晚成在子莫尤迟。
题赵生著色两厖
释居简（宋代）

向来尔祖在西都，掌监同闻诵子虚。直与吠尧群类别，短屏写影护琴书。
卢侍御小妓乞诗，座上留赠
白居易（唐代）

郁金香汗裛歌巾，山石榴花染舞裙。好似文君还对酒，

胜于神女不归云。梦中那及觉时见，宋玉荆王应羡君。
泊舟
赵汝鐩（宋代）

前头无泊处，且住荻花林。
水沸知滩浅，烟蜂花在瓶。
呼童治茶具，有客扣柴扃。
共说山林话，休嗟两鬓星。
赠惟善驸马野云亭
缤廷圭（元代）

万里飞来广漠云，随时舒卷故缤纷。风中不见孤飞迹，日下都缤五色纹。

从尔所之占隐者，更堪持以献吾君。明时用汝为霖雨，先向东南洗恶氛。
春夜招乡人饮
黄遵宪（清代）

春风漾微和，吹断檐前雪。寒犬吠始停，众客互排闼。

出瓮酒子吠，欹壁烛奴热。花猪间黄鸡，亦足供餔醊。

团坐尽乡邻，无复苛礼设。以我久客归，群起争辩诘。

初言日本国，旧是神仙窟。珊瑚交枝柯，金银眩宫阙。

云馀白傅龛，锦留太真袜。今犹骖鸾来，眼见非恍惚。

子乘仙槎去，应识长生诀。灵芝不死药，多少秘筐箧？

或言可伦坡，索地始未获。匝月粮惧罄，磨刀咸欲杀。

天神忽下降，指引示玉牒。巨鳌戴山来，再拜请手接。

狂呼登陆去，炮乡轰空发。人马合一身，手秉黄金钺。

野人走且僵，惊辟鬼罗杀。即今牛货洲，利尽西人夺。

金穴百丈深，求取用不竭。又言太平洋，地当西南缺。

下有海王宫，蛟螭恣出没。漫空白雨跳，往往鱼吐沫。

曾有千斛舟，随波入长舌。天地黑如盘，腥风吹雨血。

转肠入轮回，遗矢幸出穴。始知出鱼腹，人人庆复活。

传闻浮海舟，尽里十重铁。叠床十八层，上下各区别。

牛羊豕鸡狗，万物萃一筏。康庄九达间，周庐千户辟。

船头逮船尾，巡行认车辙。其人好楼居，四窗而八达。

千光璧琉璃，五色红靺鞨。杰阁高入云，明明月可掇。

出入鬼仙间，多具锁子骨。曾见高縆伎，行绳若飞越。

犁鞬善眩人，变态尤诡谲。常闻海客谈，异说十七八。

太章实亲见，然否待子决。诸胡饱腥膻，四族出饕餮。

饤盘比塔高，硬饼藉刀截。菜香苜蓿肥，酒艳葡萄泼。

冷淘粘山蚝，浓汁爬沙鳖。动指思异味，谅子固不屑。

古称美须眉，今亦夸白皙。紫髯盘蟠虬，碧眼闪健鹘。

子年未四十，鬑鬑须在颊。诸毛纷绕涿，东涂复西抹。

得毋逐臭夫，习染求容悦。子如夸狄强，应举巨觥罚。

谬称夜郎大，能步禹迹阔。试披地球图，万国仅虮虱。

岂非谈天衍，妄论工剽窃。一唱十随和，此默彼又聒。

醉喝杯箸翻，笑震屋瓦裂。平生意气颇，滔滔论不歇。

到此穷诘屈，口钳舌反结。自作沧溟游，积日多于发。

所见了无奇，无异在眉睫。《山经》伯翳知，《坤图》怀仁说。

足迹未遍历，安敢遽排讦。大鹏恣扶摇，暂作六月息。

尚拟汗漫游，一将耳目豁。再阅十年归，一一详论列。
山行
彭启丰（明代）

峻树连云栈，层梯结构牢。伏流芒屦湿，乱石马蹄高。

黄叶飘金埒，青痕界雪涛。身凌众峰顶，登顿不辞劳。
春日二首 其一
吕本中（宋代）

春日纷纷一段奇，无言桃李任春欺。要须及热芦湾去，莫看风吹雨打时。
次邃庵西涯两公先帝忌辰悲感倡和之韵
费宏（明代）

伤心垂矢与和弓，此日哀思九宇同。
花压玉栏应厌世，鸟依金粟自呼风。
物资干始疑天坠，忧切丰亨在日中。
禁苑久叨供奉职，至今泪血洒残红。
静院
齐己（唐代）

花院相重点破苔，谁心肯此话心灰。好风时傍疏篁起，

幽鸟晚心何处来。笔砚兴狂师沈谢，香灯魂断忆宗雷。

浮生已问空王了，箭急光阴一任催。
端午帖子·太上皇后阁
周必大（宋代）

瑞雀巢珍木，双双枕石圆。
翠娥谁采得，传旨赐金钱。
后出塞送陈季立防秋
黄克晦（明代）

朔风边月蓟门秋，画角呜呜百尺楼。
自著戎衣频上策，三年不起别家愁。
见张定叟
杨万里（宋代）

蜀士冠朝士，最谈苏与张。
少公今是似，相国未应亡。
黄阁如寒素，青春已老苍。
新功知更停，余事出文章。
紫溪庄舍读癸丑壁间旧题转眼忽十八年同游十
刘学箕（宋代）

团团庭柯，清美无度。
今我来斯，忽然老树。
偃蹇轮囷，剥蚀摧蠹。
朱颜舜华，讵得如故。
醉蓬莱·重九上君猷
苏轼（宋代）

余谪居黄，三见重九，每岁与太守徐君猷会于栖霞。今年公将去，乞郡湖南。念此惘然，故作此词。

笑劳生一梦，羁旅三年，又还重九。华发萧萧，对荒园搔首。赖有多情，好饮无事，似古人贤守。岁岁登高，年年落帽，物华依旧。
此会应须烂醉，仍把紫菊茱萸，细看重嗅。摇落霜风，有手栽双柳。来岁今朝，为我西顾，酹羽觞江口。会与州人，饮公遗爱，一江醇酎。
苏小小歌
辛文房（元代）

东流水底西飞鱼，衔得钱唐纹锦书。
几回错认青骢马，著处閒锦油壁车。
鹦鹉杯残春树暗，葡萄衾冷夜窗虚。
莲子种成南北岸，苦心相望欲何如。
女冠子
李珣（五代）

星高月午，丹桂青松深处。醮坛开，金磬敲清露，

珠幢立翠苔¤

步虚声缥缈，想像思徘徊。晓天归去路，指蓬莱。

春山夜静，愁闻洞天疏磬。玉堂虚，细雾垂珠佩，

轻烟曳翠裾¤

对花情脉脉，望月步徐徐。刘阮今何处，绝来书。
闻南塔易住持志喜
释函可（明代）

六年前此竖幡竿，万古荒芜手辟难。一喝青天砂砾净，才挥白拂水云团。

象王行后狐踪集，良木摧时野棘攒。从此斩新条令出，山门依旧海风寒。
唐多令
吴潜（宋代）

鸥鹭水中洲。夕阳天际流。倚西风、底处危楼。若使中秋无好月，虚过了、一年秋。
举眼望云头。蟾光一线不。想孀娥、自古多愁。安得仙师呼鹤驾，将我去、广寒游。
忆秦娥
曾觌（宋代）

正飞雪。园林一样梨花白。梨花白。画堂帘卷，暖生春色。

嵇康转轴声幽噎。新来多病娇无力。娇无力。浅红转黛，自然标格。
送印寒邓簿得阙西归
陈起（宋代）

才藻世于家，勾朱新职华。
学能如艺木，春到可生花。
野店寒吟月，轻装晓度沙。
君行余止酒，一念一兴嗟。
船子和尚遗迹在华亭朱泾之间圭上人即其所诛
刘克庄（宋代）

万顷烟波百尺丝，禅家宗旨有谁知。
自嫌固陋如高叟，却为僧笺把钓诗。
和王御史春诗韵
李材（元代）

莺啼燕语花渐稀，天明海碧涵晴晖。洛阳台榭春色在，山阴衣冠昔人非。

梦云何处燕瑶席，舞雪谁家裁苧衣。独有倚楼无限意，年年烟草暮鸿飞。
南乡子·渌水带青潮
晏几道（宋代）

渌水带青潮。水上朱阑小渡桥。桥上女儿双笑靥，妖娆。倚著阑干弄柳条。
月夜落花朝。减字偷声按玉箫。柳外行人回首处，迢迢。若比银河路更遥。
颂古一百则
释正觉（宋代）

一道神光，初不覆藏。
超见缘也是而无是，出情量也当而无当。
岩花之粉兮蜂房成蜜，野草之滋兮麝脐作香。
随类三尺一丈六，明明触处露堂堂。
与诸同僚偶会赋八题·坐久月初上
苏颂（宋代）

高轩微雨过，初夕凉风生。
兀坐正幽寂，云间月华明。
移榻向寒阶，遥望孤蟾清。
所思故人远，对此伤予情。
夜酌黑龙潭二首 其二
何景明（明代）

百顷风潭静，澄波夜转明。江山一壶酒，天地六人情。

醉踏金鳌背，潜窥玉鲤行。龙宫月长满，何惜坐深更。
七夕咏
张芬（清代）

晚凉无复旧时妆，欲罢金棱益自伤。莫笑离多偏易别，久时离别作寻常。
和将自然
释绍嵩（宋代）

岁月悠悠一梦中，荣枯消得几何功。
宁为宇宙闲吟客，岂是江何把钓翁。
山口断云怜旧路，沙边微雨湿孤蓬。
饭余鼓腹聊行乐，立尽疏帘落絮风。
送零陵贾使君二首
张栻（宋代）

孝友传家法，如君好弟兄。
只应推此意，便足慰民情。
间岁仍艰食，新书督勤耕。
想今潇水畔，惟日望双旌。
晚晴
郑清之（宋代）

濯翠筛红献晚晴，为渠日脚护归程。
碧云四合如相妒，才剩西边一缕明。
端平三年春帖子词·皇帝阁
洪咨夔（宋代）

宽大朝廷诏，中和郡国诗。
欲求跻庆历，先使见淳熙。
寄题赵山台莲花方丈
释道璨（宋代）

四壁纵横都十尺，门对若耶溪水碧。
画阑漠漠吹香风，绿窗水水浮秋色。
中有诗家白玉颜，饮露沐芳度朝夕。
当轩大坐眼波横，只许诗人来入室。
摄事十三首
佚名（隋代）

肃肃艺祖，笔基鸿源。
槿兴光大，燕翼贻孙。
载祀惟永，庆流后昆。
威灵在天，顾我思存。
璧山端午馈九节蒲酒
黄衷（明代）

蚁泛昌阳渌，榴丹竞渡天。感时心自语，赏味思依然。

芳掇嵩山上，寒盟白石前。敲盂歌既醉，谁信是衰年。
杏花天 赋疏杏
张炎（宋代）

湘罗几剪黏新巧。似过雨、胭脂全少。不教枝上春痕闹。都被海全分了。

带柳色、愁眉暗恼。谩遥指、孤村自好。深巷明朝休起早。空等卖花人到。
寄无维那
行端（元代）

从教入禅今古有，从禅入教古今无。一心三观门虽别，水满千江月自孤。
得周侍御子贤书喜作二首 其一
王廷陈（明代）

自尔乘骢出，令予怆别离。经年一书札，万里转相思。

天隔西南域，秋怜鹰隼姿。霜空望系搏，莫使羽毛垂。
家中四威仪 其二
释怀深（宋代）

家中住，早起开门夜闭户。运水般柴莫倩人，方知佛是凡夫做。
登啸歌阁步叔父原韵
李奕茂（明代）

四壁新题信穆如，凭高俯仰适鸢鱼。荷风暗递香生室，梧月光临水浸居。

曲曲回栏工点缀，沈沈迂径且潇疏。若非胸臆藏丘壑，安得层层任展舒。
东轩黄红二梅正开坐上书呈友人
邵雍（宋代）

一年一度见双梅，能见双梅几度开。
人寿百年今六十，休论闲事且啣杯。
书怀奉简兰若提举
黄庚（元代）

十年湖海叹飘零，晚景投闲百念轻。
看水看山真有味，学书学剑恨无成。
竹风吟晓诗情动，梧雨敲秋客梦惊。
老傍人门非久计，不如归去学渊明。
次韵同季夜宿松园兼呈清照
周紫芝（宋代）

鹤骨松园老，霜髯八十春。相逢看日夕，留客赋诗新。

鬼亦来听法，谁应可作邻。折腰营斗粟，宁不愧斯人。
和蔡准郎中见邀游西湖三首
苏轼（宋代）

夏潦涨湖深更幽，西风落木芙蓉秋。
飞雪暗天云拂地，新蒲出水柳映洲。
湖上四时看不足，惟有人生飘若浮。
解颜一笑岂易得，主人有酒君应留。
君不见钱塘宦游客，朝推囚，暮决狱，不因人唤何时休。
城市不识江湖幽，如与蟪蛄语春秋。
试令江湖处城市，却似麋鹿游汀洲。
高人无心无不可，得坎且止乘流浮。
公卿故旧留不得，遇所得意终年留。
君不见抛官彭泽令，琴无弦，巾有酒，醉欲眠时遣客休。
田间决水鸣幽幽，插秧未遍麦已秋。
相携烧笋苦竹寺，却下踏藕荷花洲。
船头斫鲜细缕缕，船尾炊玉香浮浮。
临风饱食得甘寝，肯使细故胸中留。
君不见壮士憔悴时，饥谋食，渴谋饮，功名有时无罢休。
学草书偶成
张世仁（清代）

草圣吾家事，临池偶作行。但能工点𪑮，兼取露锋铓。

似矢才离弩，如锥早处囊。莫教拈秃管，抵死效钟王。
赠亡妻张氏
唐暄（唐代）

峄阳桐半死，延津剑一沈。如何宿昔内，空负百年心。
赋高氏苔竹轩
唐之淳（明代）

苍苔绿竹谁所怜，高君作轩苔竹边。三春雨湿锦纹乱，六月风寒丹凤眠。

有时自引阶前鹤，踏破云根竹华落。有时自煮石铛茶，轻烟冥冥萦屋角。

我来正值清明时，蜗篆生香入砚池。青葱色里无人扫，剥啄声中有客棋。

我知此君爱幽独，亦欲依君结茅屋。乞借墙阴半亩苔，更植阶西数竿竹。
附米黻所作挽诗五首
苏轼（宋代）

方瞳正碧貌如圭，六月相逢万里归。
口不谈时经噩梦，心常怀蜀俟秋衣。
可怜众热能偏舍，自是登真限莫违。
书到乡人望还舍，晋陵玄鹤已孤飞。
留别林君卫 其三
何绛（明代）

去去山程复水程，离魂消尽子规声。布帆虽趁南风稳，恨不同君咏月明。
峡州程彦彪签判赋桃花菊读之良有佳致嗣韵敬呈觉其东涂西抹也
阳枋（宋代）

群芳发天机，妍媸太纷竞。秋菊繁有徒，色以黄为正。

渊明具卓识，主一无多柄。日锄三径荒，取友霜松劲。

后人悦纷华，逐物情其性。不见黄居中，方隅靡从令。

绿衣尊间色，心忧切吟咏。陶菊抱幽姿，汉广绝游泳。

红紫杂赋形，变化理难竟。妖娆妒端庄，超乘誇捷径。

黄花秋露中，心与晚色净。品类富脂铅，盛服妆亦靓。

佛头诧奇装，桃花卑异姓。殿荷呼是兄，先梅可称孟。

就中甘作君，今古有同敬。伊其标上药，隐居重题评。

汲泉撷芬英，神功治未病。味真乏佳色，苦坐芳筵屏。

轻身引华年，蓍龟堪鉴镜。独立傲秋霜，高风谁景行。

嘉哉夷齐贤，不仕西周盛。解约紫茱君，梗桧延福庆。

登高睨八荒，期活苍生命。君家瓮头春，胚腪归酒圣。
史彦明致乐堂
牟巘（宋代）

高堂有寿母，黄发映儿齿。天方畀修龄，康宁燕多祉。

怡然人子心，何物堪伦比。和气为愉色，皆自深爱始。

郁穆涵春风，融怡妙天理。此是谓至乐，乐则焉可已。

再拜为献言，忠养极娱侍。随时换轻煖，每侍进修瀡。

初非假外内，至乐皆在此。况能以志养，先意而承旨。

蚶鲊故自珍，欢不如菽水。有时平反归，儿喜亲亦喜。

吾以名吾堂，致乐义最美。试看纪孝行，昔曾今日史。

会有邦人士，升堂奉醇醴。俾尔登期颐，俾尔宜孙子。
送僧行古归越
释文珦（宋代）

孤云无定迹，兴至即难留。
独往经秦望，相期隐沃洲。
雪晴分去路，风急阻行舟。
旧住如相问，惟烦话旅游。
题故李秀才居（一作伤李秀才）
许浑（唐代）

曾醉笙歌日正迟，醉中相送易前期。橘花满地人亡后，

菰叶连天雁过时。琴倚旧窗尘漠漠，剑埋新冢草离离。

河桥酒熟平生事，更向东流奠一厄。
酬倪允懋因步其韵
李塨（清代）

自从邹叟没，谁复定一是。明明承儒统，隐隐已偏倚。

沿流至南宋，朱陆皆禅喜。语录徒增加，乾坤莫经理。

神州遂陆沈，无人责诸己。习斋痛覆辙，披古怀芳轨。

天人自负荷，明亲竟端委。谫陋步其后，衰老忧颓靡。

忽从宦海中，闻声怀彼美。目电四存编，神倾北杨里。

千山万壑人，朅来共践履。谓予非故尔，正学原如此。

愿告偕同人，卓立洗所耻。新春桃李妍，圣道从兹起。

三复贶我吟，把臂情何已。
次韵谷口郑东子见寄 其四
戴复古（宋代）

一生飘泊客途中，扶技从人类百工。白首归来入诗社，犹思渭北与江东。
牧竖
崔道融（唐代）

牧竖持蓑笠，逢人气傲然。
卧牛吹短笛，耕却傍溪田。
送陈永和钧改官之真定学曩府君教处
高叔嗣（明代）

厌事尝疑抛县印，之官又见向儒宫。
城临沱水新桥在，路绕恒儒旧驿通。
乍到士人应认姓，试询父客几成翁。
经中更废蓼莪讲，坐处青毡恨颇同。
寄新亭、蜀子
李宪噩（清代）

五字谁能乐，栖迟鬓欲丝。名教身后出，心薄世间思。

淡味疑无趣，寒吟似有悲。未忘将此志，报与故人知。
石台纪游
舒岳祥（宋代）

苍山面长溪，势若饮奔马。
层台跨其脊，万古绝萧洒。
登临惟兹时，朋从未云寡。
迢迢因榛莽，靡靡眺原野。
白云与翠霞，夐在履舄下。
穷秋向摇落，霜菊摘盈把。
赏心孰与同，幽抱欣已写。
邈矣千载期。
万景楼三首用韵
孙应时（宋代）

皛皛三江水，岧岧百尺楼。
云山接南训，风景冠西州。
徙倚乾坤大，徘徊岁月流。
明朝怅回首，湖海一归舟。
清明前呈南塘
卫宗武（宋代）

晚景凄凉事事休，与波上下任沉浮。
花辰岁岁惟添花，榆火春春不改愁。
几曲画屏新绿暗，一川流玉落红稠。
出门有碍家无累，水北山南负胜游。
湖州歌九十八首 其五十七
汪元量（宋代）

新济州来旧济州，柳门西畔两三鸥。
酒边笑谑消长日，弄竹弹丝尽胜流。
王逢原挽辞
王安石（宋代）

蒿里竟何在，死生从此分。
谩传仙掌籍，谁见鬼修文。
蔡琰能传业，侯芭为起坟。
伤心北风路，吹泪湿江云。
幽州马行客歌 其二
王世贞（明代）

爱马有何好，马走千里道。郎但不出门，那得颜色老。
科漏新成
程师孟（宋代）

台门新漏一声闻，从此朝昏百刻分。
他日郡人思太守，也须谈及叶参军。
风雨虽昏漏不移，百年应未失毫釐。
须知万户千门里，正得人间吉凶时。
九日同彭景武春官徐舜和汪抑之器之三太史白云观登高
罗钦顺（明代）

人情都爱重阳好，尘世难逢笑口开。与子丁宁深载酒，及身强健数登台。

千山落木岚光老，万井寒烟暮色催。上马颓然乌帽侧，风流无让习池回。
为道昭校书画并题
安广誉（清代）

青山如黛气横秋，匹练吴江望里收。何似秦楼听凤吹，一帘花月上银钩。
长安道中
潘阆（宋代）

游子辞乡早，高堂亲已老。
燕来不东飞，寄书何日到。
送顾道士游洞庭山
皎然（唐代）

见说洞庭无上路，春游乱踏五灵芝。

含桃风起花狼藉，正是仙翁棋散时。
和文与可洋州园亭三十咏 蓼屿
苏辙（宋代）

风高莲欲衰，霜重蓼初发。
会使此池中，秋芳未尝歇。
读黄寺丞十月十三日寄原甫诗因同作
刘攽（宋代）

寒日流短明，凉风起秋色。嗷嗷雁晨翔，悄悄蛩夜织。

节物悲旅雁，天地亦行客。心事已如翁，但知头未白。

黄公青云气，畴昔振六翮。成纪独不侯，长沙尝远谪。

卖瓜青门外，种豆南山侧。浩歌写穷愁，我预闻损益。

外事来无涯，开口笑不得。惟当林下游，相存度阡陌。
谢陈教授
张明中（宋代）

倒峡词章了不难，气吞云梦有馀宽。
社间宰相当推汉，圯下书生空念韩。
倾盖金兰如旧契，把杯鱼水便相欢。
诗肩耸折酬君贶，弄斧般门奚足看。